Vivi Kier (KF), 2009-05-13:
Det er jo sådan et lidt blandet forslag, vi står med i dag, og læser man de sidste linjer i bemærkningerne til beslutningsforslaget, står der, at det her kun er en afgrænset del for at sikre en bedre integration, og at forslaget senere vil blive fulgt op af andre nødvendige initiativer.
Så vil jeg bare sådan lige så stille prøve at foreslå, at de næste forslag, der kommer, måske passer mere sammen i klumper, for her er der både noget på boligsiden, og der er noget på uddannelsessiden og sådan mange ting.
Jeg er jo hverken bolig- eller integrationsordfører.
Jeg vil også, ligesom nogle af tidligere ordførere i dag har været inde på, sige, at vi i dag jo har haft en lang forespørgsel om integration, og i går havde vi en forespørgsel om regelforenkling, afbureaukratisering, hvor jeg oplevede, at de partier, der har fremsat det her beslutningsforslag, var varme fortalere for, at vi nu måtte holde op med hele tiden at detailstyre og bestemme ude i kommunerne.
Nu måtte vi give dem frihed og vise dem tillid.
Der er jo tre dele, og den første er noget med boligsammensætningen, og at vi skal gøre noget mere, for at det bliver muligt for kommunerne at sprede deres borgere.
Der må jeg så sige, at jeg har stor tillid til, at den enkelte kommune kigger på, hvad det er for nogle forhold, de har, hvad det er for en beboersammensætning, de har, og hvordan de gerne vil have det til at fungere.
Så det synes jeg ikke at vi skal blande os i herindefra.
Den anden del – det om skolen, hvor man skriver, at man gerne vil have bedre muligheder for at sikre en blandet elevsammensætning - har jeg jo så kun indtil nu haft mulighed for at kunne spørge SF's fru Meta Fuglsang om, og nu kan jeg jo så stille det spørgsmål, at jeg er meget usikker på, om det egentlig er et loft, et procentloft, man ønsker her.
Jeg forstår ikke helt, om det er sådan, jeg skal læse forslaget.
Men hvis det ikke er det, hvis det alene er at lave en blandet elevsammensætning, så har skolerne og kommunerne faktisk allerede i dag en lang række muligheder for at lave forskellige tiltag.
Så er der den tredje del, som handler om udsatte børn, og at de skal have nogle ordentlige muligheder for at vokse op.
Dertil kan jeg kun sige, at det er jeg fuldstændig enig i.
Jeg mener, at alle børn har brug for en tryg opvækst og nogle voksne, der bekymrer sig om dem, og jeg er meget, meget optaget af, at vi får gjort den meget tidligere indsats, men som man selv skriver i beslutningsforslaget, giver lovgivningen allerede i dag mulighed for alle disse tiltag.
Så er det jo, at vi sidder herinde en gang imellem og river os lidt i håret og siger: Åh, hvorfor gør de det ikke?
Kunne vi ikke starte lidt tidligere?
Lige nøjagtig derfor sidder vi jo alle partier og er i gang med »Barnets Reform« for at se, om der er et eller andet, vi kan gøre, så man får gjort den tidligere indsats - så man virkelig får den gjort - men kommunerne har jo mulighed for det.
Så er det, at jeg alligevel lidt hører, at det er noget med integration, og at det er noget med de her børn med anden etnisk oprindelse, som har en meget dårligere start, og at det egentlig er der, man gerne vil sætte ind.
Så kan jeg heller ikke helt finde ud af, om det har noget at gøre med det udspil, som jeg hørte fru Mette Frederiksen og Socialdemokraterne var ude med, nemlig at man, hvis børn ikke kom i dagpleje/vuggestue fra helt små, og hvis der ikke var et godt sprog i familien, så om ikke andet måtte tvangsfjerne børnene.
Der må jeg sige, at så små børn forventer jeg ikke har et sprog, men sproget og en ordentlig sprogtræning er selvfølgelig essentielle og vigtige ting, og derfor har vi jo lige nøjagtig også lavet det her med sprogtest og screening af de her børn.
Og jeg vil da gerne være med til at kigge på og sige, at det i dag er et tilbud til forældrene, at deres barn, hvis deres barn ikke har et godt dansk sprog, når det er 3-4 år, så kan komme ind og være i en daginstitution eller få noget sprogundervisning.
Det kan vi ikke tvinge dem til.
Det ville jeg måske gerne være med til at kigge på at vi skulle gøre.
Men at det skal være helt små børn, hvor vi med det samme siger, at det ikke har nogen steder hjemme, forstår jeg ikke helt, men det kan også være, at jeg har misforstået beslutningsforslaget.
Men som det ligger her, kan vi på ingen måde tilslutte os det fra konservativ side.